Kamjentna Wólšinka

Kamjentna Wólšinka ( Steinölsa) je wjes w Zhorjelskim wokrjesu na wuchodźe Sakskeje, kotraž słuša wot 1995 do gmejny Kwětanecy při jězoru. Leži w Hornjej Łužicy 170 metrow nad mórskej hładźinu a ma wokoło 150 wobydlerjow.

 Geografija 
Wjeska leži něhdźe dźewjeć kilometrow zapadnje něhdyšeho wokrjesneho města Niskeje na wuchodnej kromje biosferoweho rezerwata Hornjołužiska hola a haty a sewjernje Wysokeje Dubrawy (307 m). Wona je do wšěch směrow wobdata wot lěsa; na sewjeru Kamjentneje Wólšinki rozpřestrěwa so Mikowska hola. Južnje poprawneje wsy leži sydlišćo Dubrawa. Mjez wjesku a tři kilometry zdalenym Kwětanečanskim spjatym jězorom leži 222 metrow wysoka Gmejnska hora.

Wokolne wsy su Mikow na sewjeru, Hóršow na sewjerowuchodźe, Sprjojcy na wuchodźe, Chołm na juhowuchodźe, Radšow w gmejnje Wysoka Dubrawa na juhu, Hornje Brusy a Wukrančicy na juhozapadźe kaž tež Lipinki a Dołha Boršć na sewjerozapadźe.

 Stawizny 
Po formje sydlišća je Kamjentna Wólšinka nawsowc. Prěnje historiske naspomnjenje jako Stein Öllß pochadźa z Budyskich aktow lěta 1528, z tym so wjes wo tójšto pozdźišo naspomni hač wokolne sydlišća. Ležownostne knjejstwo měješe ryćerkubło we wsy.

Wjesne mjeno poćahuje so na wólše, při čimž je němske mjeno wotwodźenka ze serbskeho. Zo by so rozeznawała wot bliskeje Wólšiny (dźensa Dołha Boršć-wuchod), dósta wjeska přidawk Kamjentna, kotryž so na połoženje pod Wysokej Dubrawu poćahuje.

Po Wienskim kongresu 1815 přińdźe wjes k Pruskemu kralestwu a přisłušeše nětko Rózborskemu wokrjesej. Hač do lěta 1847 bě Kamjentna Wólšinka zafarowana do Hbjelska a wot toho časa do wo wjele blišeho Chołma.

Pod nacionalsocialistiskim knjejstwom přeněmčichu wjesne mjeno z ideologiskich přičin na Steinerlen. W lěće 1948 dósta wjes swoje poprawne mjeno wróćo.

Do 1973 bě Kamjentna Wólšinka samostatna gmejna w Nišćanskim wokrjesu a bu potom do Sprjojc zagmejnowana.

 Wobydlerstwo a rěč 
Po statistice Arnošta Muki měješe Kamjentna Wólšinka 1884/85 cyłkownje 188 wobydlerjow, z kotrychž běchu 100 Serbow (53 %). Wjeska ležeše tehdy na wuchodnej kromje serbskorěčneho teritorija; susodne Sprjojcy běchu hižo přeněmčene. Arnošt Černik zwěsći w lěće 1956 serbskorěčny podźěl wobydlerstwa wot jenož hišće 1,8 %, to rěka pjeć dorosćenych serbskorěčnych wobydlerjow. Tamniši Serbja rěčachu wuchodnu holansku narěč hornjoserbšćiny.

 Wobchad 
Kamjentna Wólšinka leži při statnej dróze S 109 (Budyšin–Niska). Busowa linija 31 zwjazuje wjes wodnjo hodźinsce z Niskej, Wósporkom a Lubijom.

 Literatura 
 Von der Muskauer Heide zum Rotstein. Heimatbuch des Niederschlesischen Oberlausitzkreises. Lusatia Verlag, Bautzen 2006, str. 291

 Wotkazaj 

 Kamjentna Wólšinka na webstronach gmejny Kwětanecy 

 Žórła 

Kategorija:Kwětanecy
Kategorija:Sydlišćo w Zhorjelskim wokrjesu
Kategorija:Sydlišćo w Hornjej Łužicy
Kategorija:Sydlišćo w serbskim sydlenskim rumje
Kategorija:Prěnje naspomnjenje 1528